Psalam (Šarić) 32.
Psalam Davidov; poučna pjesma.

1Blagoslovljen je onaj, kojemu je oproštena opačina, kojemu je grijeh skriven! 

2Blagoslovljen je čovjek, kojemu Gospod ne uračunava krivnje zlodjela, i u čijem srcu nema prijevare! 

3Kad sam šutio, klonuše kosti moje; jecao sam cijeli dan. 

4Jer dan i noć ležala je teško na meni ruka tvoja: kao na ljetnoj žegi otvrdnu sok života mojega. 

5Tada priznadoh tebi grijeh svoj i krivnju zlodjela svojih ne zatajih; rekoh: "Priznat ću Gospodu nepravdu svoju!" Tada si oprostio krivnju grijeha mojega. 

6Zato neka se moli tebi svaki pobožni u vrijeme, kad je još naći milost! Nadođe li tada potop voda: neće ga stisnuti. 

7Ti si zaklon moj, čuvaš me od tjeskobe; okružit ćeš me radošću spasenja. 

8"Poučit ću te, pokazat ću ti put, kojim da ideš; svjetovat ću te, upravit ću na te oko svoje." 

9Nemoj ipak biti kao konj, kao mazga bez razuma: prkos njihov moraš slomiti vođicama i uzdom, inače ne ide za tobom. 

10 Mnoge muke stignu zlikovca, a tko se uzda u Gospoda, toga on okruži ljubavlju. 

11 Radujte se u Gospodu i kličite, pravednici! Kličite svi, koji ste čestita srca! 

Psalmi (Šarić)